流泉引
作者：李復
朝代：宋

paragraphs: 泉涓涓兮出重山，回抱山麓兮入於蒼淵。
流來孔多兮自溢于林間，出始一勺兮下合成川。
塍有稻兮壠有黍，聚以時兮令以鼓。
削高增卑兮釃渠絡縷，人不愛力兮揮鍤如雨。
川流濬兮來無窮，泥五斗兮水一鍾。
旱暵則引兮淫潦則通，自今以往兮樂我良農。
禮有經兮歲有蜡，羊豕盈牢兮農舞於社。
椒香桂綠兮雲車滿野，敬謝有功兮宜奠於泉下。
吾之將歸兮星律回秋，告邦人兮導畎澮之常流。
欲泉利之專兮先耘耨之不偷，無忘吾語兮若吾歲之來遊。